Illum il-Kummissjoni intensifikat l-aġenda tagħha biex tiġġieled l-evitar tat-taxxa fis-setturi tal-jottijiet u tal-inġenji tal-ajru, billi implimentat proċedimenti ta' ksur dwar il-ħelsien mit-taxxa li jiġi applikat fl-industriji tal-opri tal-baħar għar-rikreazzjoni tal-Italja u ta' Isle of Man. Dawn id-dispożizzjonijiet kapaċi joħolqu tgħawwiġ sejru tal-kompetizzjoni, kif ħareġ fid-dawl is-sena l-oħra bis-saħħa tal-“Paradise Papers”. Fid-dawl tal-istħarriġ li wettqet f'din il-kwistjoni, kif ukoll tal-kuntatti mal-Istati Membri kkonċernati, illum il-Kummissjoni ddeċidiet li tibgħat ittra ta' intimazzjoni lill-Italja billi ma timponix l-ammont korrett ta' VAT fuq il-lokazzjoni tal-jottijiet. Il-Kummissjoni ddeċidiet ukoll li tibgħat opinjoni motivata lill-Italja minħabba s-sistema illegali tagħha ta' eżenzjonijiet għall-fjuwil użat għall-jottijiet mikrija fl-ibħra tal-UE. Fl-aħħar nett, il-Kummissjoni bagħtet ittra ta' intimazzjoni lir-Renju Unit dwar il-prattiki abbużivi tal-VAT ta' Isle of Man rigward il-provvisti u l-lokazzjoni tal-inġenji tal-ajru. Pierre Moscovici, il-Kummissarju għall-Affarijiet Ekonomiċi u Finanzjarji, Tassazzjoni u Unjoni Doganali, stqarr: “Xejn mhu ġust li ċerti individwi u kumpaniji jeħilsuha milli jħallsu l-ammont korrett ta' VAT fuq prodotti bħall-jottijiet u l-inġenji tal-ajru. Huwa ċar li t-trattament fiskali favorevoli għad-dgħajjes u għall-inġenji tal-ajru privati jmur kontra r-regoli tat-taxxa miftiehma, u jgħawweġ sew il-kompetizzjoni fis-settur marittimu u dak tal-avjazzjoni. B'dan il-ħsieb, il-Kummissjoni qiegħda tieħu azzjoni biex trażżan ir-regoli li jippruvaw iduru mad-dritt tal-UE f'dawn l-oqsma.” Fid-dettall, il-proċeduri ta' ksur li nfetħu llum jikkonċernaw dawn li ġejjin: - Bażi tal-VAT imnaqqsa għal-lokazzjoni ta' jottijiet offruta mid-dritt fiskali tal-Italja. Skont ir-regoli attwali tal-UE dwar il-VAT, l-Istati Membri jistgħux ma jintaxxawx servizzi fejn l-użu effettiv u t-tgawdija tal-prodott isiru barra mill-UE. Madankollu, ir-regoli ma jagħtux lok għal tnaqqis ġenerali b'rata fissa mingħajr prova ta' fejn is-servizz fil-fatt jintuża. L-Italja stabbiliet linji gwida tal-VAT, li skonthom akbar ma tkun id-dgħajsa, inqas ma jiġi stmat li l-lokazzjoni ssir fl-ibħra tal-UE. B'hekk, tali regola tnaqqas ħafna r-rata applikabbli tal-VAT. - Ir-regoli tad-dazju tas-sisa għall-fjuwil fid-dgħajjes bil-mutur fl-Italja. Skont ir-regoli attwali tal-UE dwar id-dazju tas-sisa, l-Istati Membri jistgħu ma jintaxxawx il-fjuwil użat minn kumpanija tan-navigazzjoni għal finijiet kummerċjali, jiġifieri l-bejgħ ta' servizzi ta' navigazzjoni fuq il-baħar. Madankollu, eżenzjoni għandha tapplika biss jekk il-persuna li tikri d-dgħajsa tbigħ tali servizzi lil ħaddieħor. Bi ksur tar-regoli tal-UE, l-Italja tippermetti lill-opri tal-baħar għar-rikreazzjoni mikrija, bħall-jottijiet, jikkwalifikaw bħala “kummerċjali” anki meta jkunu qegħdin jintużaw għal użu personali, u dan jista' jagħti lok biex jibbenefikaw minn eżenzjoni mid-dazju tas-sisa fuq il-fjuwil użat għall-magni tagħhom. - Prattiki abbużivi tal-VAT f'Isle of Man. Il-VAT hija deduċibbli biss għall-użu kummerċjali. Il-provvisti tal-inġenji tal-ajru, inkluż is-servizzi ta' lokazzjoni, maħsubin espressament għal użu privat ma għandhomx ikunu eżentati mill-VAT. Il-Kummissjoni temmen li r-Renju Unit ma ħax azzjoni biżżejjed kontra l-prattiki abbużivi tal-VAT f'Isle of Man fir-rigward tal-provvisti u l-lokazzjoni tal-inġenji tal-ajru. Il-Paradise Papers żvelaw evażjoni mifruxa tal-VAT fis-settur tal-jottijiet u f'dak tal-avjazzjoni, iffaċilitatata minn regoli nazzjonali li ma jikkonformawx mad-dritt tal-UE. Dawn il-każijiet ta' ksur isegwu l-ewwel pakkett ta' proċedimenti ta' ksur kontra Ċipru, Malta u l-Greċja dwar bażi mnaqqsa tal-VAT għal-lokazzjoni ta' jottijiet; dawn l-Istati Membri kollha assiguraw lill-Kummissjoni li se jemendaw il-leġiżlazzjoni tagħhom. Flimkien mal-proċeduri ta' ksur miftuħa llum mill-Kummissjoni, dan l-aħħar il-Parlament Ewropew indika li l-kumitat tiegħu TAX3, li qiegħed isegwi l-Paradise Papers, se jħares ukoll lejn din il-kwistjoni. Il-kumitat se jkun qed iżur Isle of Man f'Novembru. Kuntest Issa l-Italja u r-Renju Unit għandhom xahrejn biex iwieġbu għall-argumenti mressqin mill-Kummissjoni rigward il-VAT fuq il-jottijiet u l-inġenji tal-ajru, rispettivament. Jekk ma jiħdux azzjoni f'dawn ix-xahrejn, il-Kummissjoni tista' tibgħat opinjoni motivata lill-awtoritajiet tagħhom. Jekk l-Italja ma tiħux azzjoni fix-xahrejn li ġejjin fuq l-opinjoni motivata adottata llum fuq id-dazju tas-sisa, il-Kummissjoni tista' tiddeċiedi li tressaq il-każ quddiem il-Qorti tal-Ġustizzja tal-UE. Mill-bidu tal-mandat tagħha, il-Kummissjoni Juncker kienet fuq quddiem fl-isforzi Ewropej u internazzjonali biex jiġġieldu l-evitar u l-evażjoni tat-taxxa. Fir-rigward tal-VAT, inizjattivi reċenti tal-Kummissjoni jfittxu li jistabbilixxu żona unika tal-VAT fl-UE li tkun inqas suxxettibbli għall-frodi u li ssaħħaħ il-kooperazzjoni bejn l-Istati Membri. Il-problema tal-frodi tal-VAT ma tafx fruntieri u tista' tiġi solvuta b'mod effettiv biss permezz ta' sforz konġunt, miftiehem bejn l-Istati Membri. Għal aktar tagħrif - Dwar id-deċiżjonijiet ewlenin fil-pakkett tal-proċeduri ta' ksur ta' Novembru 2018, ara MEMO/18/6247 sħiħ. - Dwar il-proċedura ta' ksur b'mod ġenerali, ara MEMO/12/12. - Dwar il-proċedura ta' ksur tal-UE.